open-index/open-wikipedia-markdown huggingface dataset:
Guliston

**Guliston** () on kaupunki ja Syrdarjan alueen hallinnollinen keskus Uzbekistanissa. Se sijaitsee Nälkäaron kaakkoisosassa 118 kilometriä Taškentista lounaaseen. Kaupungin läpi kulkee Doʻstlik-kanava. Gulistonissa oli 77&nbsp;300 asukasta vuonna 2024

Paikkakunta on syntynyt Taškentin ja Samarkandin välisen rautatien rakentamisen yhteydessä 1895. Vuonna 1923 perustettiin Mirzacho’lin kaupunki, joka muuttui välillä taajamaksi ja sai vuonna 1961 nimen Guliston.

Gulistonin kautta kulkee Taškentin ja Xovosin välinen rautatie. Kaupungissa on puuvilla-, elintarvike-, konepaja- ja rakennustarviketeollisuutta sekä lääketehdas. Gulistonin yliopisto on perustettu aikaisemman opettajakorkeakoulun pohjalta vuonna 1992.

## Lähteet

## Aiheesta muualla
* Gulistonin kaupungin sivusto
Termiz

**Termiz** () on Surxondaryon alueen pääkaupunki Uzbekistanin eteläisimmässä osassa. Se sijaitsee Amudarjaan laskevan Surxondaryojoen suussa 700 kilometriä Taškentista etelään. Kaupungissa oli 201&nbsp;600 asukasta vuonna 2024.

## Ilmasto
Seudun ilmasto on mannermainen, kuuma ja kuiva. Kesät ovat hyvin kuumia ja talvet leutoja ja lyhyitä. Tammikuun keskilämpötila on 2,8–3,6 ja heinäkuun 28–32 astetta. Vuotuinen sademäärä on keskimäärin 133 millimetriä.

## Historia
Tärkeiden kauppareittien risteyksessä sijainnut Termiz on yksi Keski-Aasian vanhoista kaupunkikeskuksista. Nykyisen kaupungin luoteispuolella Amudarjan rannalla sijaitsevassa vanhassakaupungissa (Koʻxna Termiz) suoritettujen arkeologisten kaivausten ja kirjallisten lähteiden perusteella se on syntynyt ensimmäisen vuosituhannen puolivälissä eaa. Termizin kukoistusaikaa oli Kušan-valtakunnan kausi ajanlaskun ensimmäisinä vuosisatoina, jolloin siitä kehittyi myös yksi buddhalaisuuden keskuksista. Arabit valloittivat sen 600-luvun lopussa.

Termiz oli 900–1100-luvuilla suuri käsityöläis- ja kauppakaupunki sekä alueellinen hallinto- ja kulttuurikeskus. Mongolit hävittivät sen vuonna 1220. Kaupunki rakennettiin 1300-luvulla uudestaan Surxondaryon rannalle, ja vuonna 1407 timuridihallitsija Khalil Sultan pystytti sinne uuden linnoituksen. Uusi Termiz tuhoutui kokonaan 1700-luvun lopun sodissa.

Uuden kaupungin paikalla sijainneen Pattakesarin kylän lähelle rakennettiin vuonna 1894 venäläinen linnoitus. Vuonna 1916 valmistui Buharasta ja Qarshista johtava rautatie. Linnoituksen ympärille syntynyt kaupunki sai vuonna 1928 jälleen nimen Termiz.

## Liikenne, talous ja kulttuuri
Termiz on tärkeä kansainvälisen liikenteen ja kaupankäynnin keskus. Sieltä on maantie- ja rautatieyhteydet Afganistaniin ja Tadžikistaniin. Amudarjan ylittää Afganistanin sodan aikana rakennettu Ystävyyden silta. Joen rannalla on satama ja kaupungin koillispuolella lentokenttä.

Kaupungissa toimii puuvilla-, rakennustarvike-, kevyttä ja elintarviketeollisuutta. Termizin yliopisto on perustettu aikaisemman opettajakorkeakoulun pohjalta vuonna 1992. Kulttuurilaitoksia ovat teatteri, taidekoulu ja kotiseutumuseo.

## Nähtävyydet
Termizin päänähtävyydet ovat arkeologinen museo ja vanhakaupunki, jossa on 1400-luvulla rakennettu suufilaisvaikuttaja Hakim at-Termiziyn mausoleumi. Vanhankaupungin lähellä sijaitsevat kolmen buddhalaistemppelin rauniot: Qoratepa, Fayoztepa ja Zurmalan torni. Termizin keskustan koillispuolella on 800-luvulla rakennettu Qirqqizin linnoitus sekä Sulton Saodatin mausoleumiryhmä, jonka haudat ovat peräisin 800–1500-luvuilta. Lähiseudulla on myös muita islamilaisia ja buddhalaisia muistomerkkejä.

## Lähteet

## Aiheesta muualla
Ferrari Driver Academy

**Ferrari Driver Academy** on Formula 1 -talli Ferrarin nuorien kilpa-autoilijoiden kehitysohjelma, jolla pyritään löytämään ja kasvattamaan uusia lahjakkuuksia. Se perustettiin vuonna 2009. Ensimmäinen ohjelman kautta F1-sarjaan noussut kuljettaja oli Sergio Pérez, joka sai paikan Sauberilta kaudella 2011. Nuorten kuljettajien akatemian johtana on toiminut Luca Baldisserri vuodet 2010–2015 ja Massimo Rivola vuodesta 2016 lähtien.

## Nykyiset kuljettajat

## Entiset kuljettajat

## Lähteet

## Aiheesta muualla
* Twitter
* Facebook
Urganch

**Urganch**  (uzb. kyrill. Урганч, ) on Xorazmin alueen pääkaupunki Uzbekistanissa. Se sijaitsee Amudarjan alajuoksun vasemmalla rannalla 970 kilometriä Taškentista länteen. Kaupungissa oli 153&nbsp;100 asukasta vuonna 2024.

Harezmin pääkaupunkina toiminut alkuperäinen Urganchin kaupunki (nykyinen Köneürgenç) sijaitsi Turkmenistanin alueella 170 kilometriä nyky-Urganchista luoteeseen. Amudarjan muutettua virtaustaan se jäi ilman vettä. Hivan kaani siirsi asukkaat 1600-luvulla uudelle paikalle, rakensi linnoituksen ja antoi sille nimen Toza Urganch (myöhemmin Yangi Urganch) eli ”Uusi Urganch”. Kaupungista tuli pian kaupan ja käsityöammattien keskus. Vuonna 1929 se sai virallisesti nimen Urganch.

Urganchista on maantie- ja rautatieyhteydet Taškentiin ja Turkemenistaniin. Kaupungissa on kansainvälinen lentoasema. Paikallinen erikoisuus on Urganchin ja Hivan yhdistävä maailman toiseksi pisin (33 kilometriä) johdinautoreitti.

Kaupungissa on elintarvike-, koneenrakennus-, puuvilla- ja kevyttä teollisuutta. Urganchin yliopisto on perustettu aikaisemman opettajakorkeakoulun pohjalta vuonna 1992. Urganchissa toimii myös Taškentin lääketieteellisen korkeakoulun osasto. Kulttuurilaitoksia ovat teatteri ja taidegalleria.

Shovotin kanava jakaa kaupungin kahteen osaan. Pohjoisessa ovat asuinalueet ja julkiset rakennukset ja etelässä etupäässä teollisuusalue. Kanavan rantoja yhdistävät sillat. Kaupungissa on muutamia 1800-luvun ja 1900-luvun alun rakennusmuistomerkkejä. Matkailijoille se toimii porttina alueen suurimpaan nähtävyyteen, joka on Unescon maailmanperintökohteeksi julistettu Hivan Ichan qalʼan museoalue.

## Lähteet

## Aiheesta muualla
Alpine Academy

**Alpine Academy** (tunnettiin aiemmin nimillä **RF1 Driver Programme**, **Renault Driver Development** ja **Renault Sport Academy**) on Renaultin nuorien kilpa-autoilijoiden kehitysohjelma, jolla pyritään löytämään ja kasvattamaan uusia lahjakkuuksia. Se perustettiin vuonna 2002. Ensimmäinen ohjelman kautta F1-sarjaan noussut kuljettaja oli Tiago Monteiro, joka sai paikan Jordanilta kaudella 2005.

Vuonna 2011 ohjelman nimi tunnettiin nimellä **LRGP Academy**, vuonna 2012 **[[Lotus F1 Team]] iRace Professional Programme** ja vuodet 2013–2015 **[[Lotus F1 Team|Lotus F1]] Junior Team**.

## Nykyiset kuljettajat

## Entiset kuljettajat
### Renault / Lotus Renault GP

### Lotus F1 (2012–2015)
Kiminginjärvi

**Kiminginjärvi** on Keski-Suomessa pääasiassa Karstulassa Kimingissä ja pohjoispäässä hieman myös Kyyjärvellä sijaitseva järvi.

## Maantietoa
Kiminginjärvi on 2,7&nbsp;kilometriä pitkä, 800&nbsp;metriä leveä, ja sen pinta-ala on 150&nbsp;hehtaaria eli 1,5&nbsp;neliökilometriä. Se on muodostunut maaston painaumaan, jossa luoteispuolella kohoava Oikarinharju ja sen länsipuolella sijaitseva matala selänne saavat itäpuolella vastaansa matalan ja lyhyemmän harjanteen.

Järvi on luodattu ja siitä on julkaistu syvyyskartat. Se on hyvin tasapohjainen järvi. Järven tilavuudeksi on määritetty 2,96&nbsp;miljoonaa kuutiometriä ja sen keskisyvyydeksi on saatu 2,0&nbsp;metriä. Sen yli 3-metrinen syvänne on 1,6&nbsp;kilometriä pitkä, jossa sijaitsee järven 5,4&nbsp;metriä syvä kohta . Järvellä on kartan mukaan kolme saarta, jotka sijaitsevat järven eteläpään rannikolla.

Järven rantaviivan pituus on 7,2&nbsp;kilometriä. Järvi on eteläpäätä lukuun ottamatta peltomaiden ympäröimä. Rannat tuntumassa sijaitsee kapea reunus rantametsikköä. Sen ympärillä on alle 20 kiinteää asuntoa tai maatilaa sekä vajaa 30 vapaa-ajan asuntoa. Näistä muodostuu pohjoispään Aution kulmakunta, kaakkoispään Kiminki ja lounaispään Korpiperä. Valtatie&nbsp;13 ohittaa järven itäpuolelta ja siitä haarautuu yhdystie 16861, joka seuraa länsirantoja matkallaan etelään. Kiminginjoen yli kulkee ensimmäinen silta 1,5&nbsp;kilometrin päässä Ruukinperällä, joten järven eteläpäässä on vain vähän teitä. Eteläpuolella sijaitsee entinen Kimingin ruukki.

## Maisema-arvoja
Itäranta on muuten mökkitonttien valtaamaa, mutta yhdessä kohtaa on karja laiduntanut reunavyöhykettä yhdessä viereisen peltolaitumen kanssa. Laidunnetuilla rantavyöhykkeillä on merkitystä luonnon monimuotoisuuden kannalta: etenkin kahlaajat ja vesilinnut hyötyvät matalasta kasvillisuudesta. Kohteen
hoidolla on myös erityistä maisemallista merkitystä sen sĳaitessa Kiminki-Oikarin maakunnallisesti arvokkaalla maisema-alueella. Vastaavanlainen alue on keinotekoisesti muodostettu järven luoteisrannalle.

## Vesistösuhteet
Järvi sijaitsee Kymijoen vesistössä (vesistöaluetunnus 14) Saarijärven reitin valuma-alueen (14.6) Kyyjärven valuma-alueella (14.64), jonka Kiminginjärven–Oikarinjoen alueeseen (14.642) järvi kuuluu. Järven vedenpinnan korkeus on 150,4&nbsp;metriä mpy. Se saa vetensä pohjoisesta Oikarinjoen kautta Kyyjärvestä ja se laskee Kiminginjokea myöten Pääjärveen. Sen valuma-alueen pinta-ala on 496&nbsp;neliökilometriä ja sen järvisyys on 4,37&nbsp;%.

Järven lähiympäristö on melko järvetöntä seutua. Suurin oja on kaakosta päin tuleva Kalmupuro, jonka valuma-alueella sijaitsevat keskijuoksulla Mätäslampi&nbsp;(4&nbsp;ha) ja yläjuoksulla Päälampi&nbsp;(5&nbsp;ha) ja Tynnörlampi&nbsp;(4&nbsp;ha).

## Lähteet

## Aiheesta muualla
* Tervetuloa Kimingin osakaskuntaan
Tuvalu kesäolympialaisissa 2016

**[[Tuvalu]]** osallistui Rio de Janeiron olympialaisiin vuonna 2016 joukkueella, johon kuului vain yksi yleisurheilija. Kyseessä oli myös kisojen pienin, ja ainoa yhden urheilijan joukkue. Tämä oli maan vasta kolmas esiintyminen olympialaisissa eikä se saavuttanut mitaleita. Lipunkantajana avajaisissa toimi maan ainoa edustaja Etimoni Timuani.

## Joukkue

### Yleisurheilu

Tuvalun ainoa edustaja kisoissa, eli Etimoni Timuani, osallistui miesten 100 metrin juoksuun IAAF:n antaman "kansainvälisen paikan" avulla. Hän kuitenkin jäi jo karsintaeriin.

*Etimoni Timuani - Miesten 100 metrin juoksu

## Lähteet
Online Solutions

**Online Solutions Oy** on vuodesta 1995 toiminut suomalainen sähköisen liiketoiminnan, hosting-palveluiden ja tietoturvan asiantuntijayritys.

Online Solutions Oy:n päätuotteita ovat taloushallinto- ja toiminnanohjausjärjestelmät, palomuuriohjelmistot, sähköpostin virus- ja roskapostijärjestelmät, ajanvarausjärjestelmät, tilauspalvelut ja verkkokaupat. Online Solutions Oy toimii Suomessa Jyväskylässä ja Vantaalla. Yrityksen ohjelmistot suunnitellaan ja toteutetaan Jyväskylässä ja yrityksen laitetilat sijaitsevat Jyväskylässä. Yrityksen myyntikonttori sijaitsee Vantaalla. 

## Historia

Online Solutions Oy on perustettu vuonna 1995, jolloin kaupallinen Internet-liiketoiminta vapautui Suomessa. Online Solutions Oy toimi Keski-Suomen alueella merkittävänä Internet-operaattorina 1990-luvulla ja 2000-luvun alussa. Vuosituhannen alussa Online Solutions Oy myi yksityisasiakastoimintansa Saunalahdelle. Vuodesta 2000 lähtien Online Solutions Oy on tarjonnut palveluitaan pelkästään yrityksille ja keskittynyt sähköisen liiketoiminnan ratkaisuihin sekä tietoturva- ja hosting-palveluiden tarjoamiseen. 2000-luvun lopussa yrityksen liiketoiminnan painopiste siirtyi enemmissä määrin tietoturvallisten asiointipalveluiden, kuten verkkokauppojen, ajanvarausjärjestelmien ja toiminnanohjausjärjestelmin kehittämiseen. Online Solutions Oy:n tietoturva-asiantuntijat ovat vuosien aikana löytäneet ja raportoineet useista vakavista tietoturva-aukoista Javassa, Microsoftin Outlook-ohjelmistossa ja Internet Explorer-selaimessa. 

Online Solutions Oy:n liikevaihto on ollut vahvassa kasvussa koko 2010-luvun ajan  ja vuonna 2014 liikevaihto kasvoi vuodesta 2013 1.1 miljoonaa euroa eli 28.7 prosenttia ja nousi 4.9 miljoonaan euroon. Online Solutions Oy:n kasvua saattavat osaksi selittää yritysostot, joista viimeisin oli vuonna 2010 Turun seudulla toimivan Viestintäharju Oy:n Internet-liiketoiminnan osto.

## Lähteet
Jousiammunta kesäparalympialaisissa 2016

**[[Jousiammunta|Jousiammunnassa]]** kilpailtiin **[[Kesäparalympialaiset 2016|Rio de Janeiron 2016 kesäparalympialaisissa]]** 15. kertaa. Kilpailut käytiin 10.–17. syyskuuta. Eri sarjoja oli yhteensä yhdeksän. Kilpailumuotoja oli kolme, joissa kaikissa oli sarja miehille, naisille ja sekapareille. Kilpailumuotoja olivat taljajousi, vastakaari- eli tähtäisjousi sekä pyörätuoliluokka. Kilpailut käytiin Sambadrome Marquês de Sapucaíssa.

## Mitaliyhteenveto

## Kilpailut ja mitalistit
Avoimessa luokassa saa kilpailla sellaiset urheilijat, joilla on toimintakykyrajoituksia jaloissa ja keskivartalossa, mutta käsien toimintakyky on normaali. Pyörätuoliluokassa W1 kilpailevat sellaiset, joilla myös käsien toimintakyky on heikentynyt, kuten neliraajahalvaantuneet.

## Lähteet
Melliittihappo

**Melliittihappo** eli **bentseeniheksakarboksyylihappo** (C12H6O12) on aromaattisiin polykarboksyylihappoihin kuuluva orgaaninen yhdiste. Luonnossa sitä esiintyy muun muassa ruskohiilessä ja alumiinisuolana melliittimineraalissa.

## Ominaisuudet
Huoneenlämpötilassa melliittihappo on väritöntä kiteistä ainetta. Yhdiste liukenee hyvin veteen, erityisesti kuumaan veteen, ja myös etanoliin. Muiden karboksyylihappojen tavoin melliittihappo on heikko happo ja se on heksaproottinen eli sillä on kuusi mahdollisesti irtoavaa protonia. Näiden pK<sub>a</sub>-arvot ovat pKa1 1,4, pKa2 2,2, pKa3 3,3, pKa4 4,8, pKa5 5,9 ja pKa6 7,0. Melliittihappo on kemiallisesti hyvin stabiilia eikä se reagoi esimerkiksi halogeenien tai voimakkaasti hapettavien happojen kuten typpi- tai rikkihapon vaikutuksesta. Reaktio tionyylikloridin kanssa muodostaa dianhydridiä ja asetyylikloridin reagoidessa melliittihapon kanssa muodostuu melliittihappotrianhydridiä. Kuumennettaessa yhdistettä voimakkaasti se hajoaa muodostaen pyromelliittihappoa.

## Valmistus ja käyttö
Melliittihappoa voidaan valmistaa hapettamalla heksametyylibentseeniä tai grafiittia typpihapon, kaliumpermanganaatin tai ilman ja katalyyttien avulla. Sitä muodostuu myös hieman matalampina saantoina hapetettaessa ruskohiiltä. Sitä voidaan valmistaa myös eräistä muista yhdisteistä kuten tetraklooriftaalihaposta.

Melliittihapolla ei juuri ole kaupallisesti merkittäviä käyttökohteita. Sen suoloja on tutkittu käytettäväksi pinta-aktiivisina aineina pesuaineissa. Melliittihappoa voidaan käyttää apuaineena pinnoitettaessa muita metalleja alumiinilla, eräiden hartsien valmistukseen sekä suuvesissä hampaiden kellastumista ehkäisevänä aineena.

## Lähteet
Katata (1922)

**Katata** () oli keisarillisen Japanin laivaston 1923 valmistunut Seta-luokan tykkivene.

## Valmistus

Alus tilattiin vuoden 1920 hankinnoissa Harima Shipbuilding Companyltä, missä köli laskettiin 29. huhtikuuta 1922. Alus laskettiin vesille 16. heinäkuuta ja valmistui 20. lokakuuta 1923.

## Palvelus
Alus luokiteltiin 30. toukokuuta 1931 toisen luokan tykkiveneestä tykkiveneeksi. Se poistettiin alusluettelosta 3. toukokuuta 1947 ja romutettiin.

## Lähteet
*
*

### Viitteet
Yhdysvaltain maavoimaministeri

**Yhdysvaltain maavoimaministeri** () on Yhdysvaltain puolustusministeriön siviiliviranomainen, jonka vastuulla on maavoimaministeriön johtaminen ja Yhdysvaltain maavoimien rekrytointi, koulutus, varustaminen, huolto, liikekannallepano ja varusteiden ja tukikohtien valmistaminen ja rakennuttaminen. Maavoimaministeri on vastuussa puolustusministerille, ja hänet nimittää toimeensa Yhdysvaltain presidentti senaatin hyväksynnällä.

## Luettelo maavoimaministereistä

## Lähteet

## Aiheesta muualla
John Cregan

**John Francis Cregan** (29. tammikuuta 1878 Schenectady – 26. joulukuuta 1965 Philadelphia) oli yhdysvaltalainen keskimatkojen juoksija ja olympiamitalisti.

Cregan osallistui olympialaisiin kerran, vuonna 1900 Pariisissa. Hän osallistui 800 metrin juoksuun, jossa saavutti hopeaa. Cregan juoksi ennätyksikseen 800 metrillä 1.55,3 vuonna 1897 sekä mailin juoksussa 4.24,4 vuonna 1900.

## Lähteet
David Hall (yleisurheilija)

**David Connolly "Dave" Hall** (1. toukokuuta 1875 Seattle – 27. toukokuuta 1972 Brown Bears) oli yhdysvaltalainen keskimatkojen juoksija ja olympiamitalisti.

Hall osallistui olympialaisiin kerran, vuonna 1900 Pariisissa. Hän osallistui 800 metrin juoksuun, jossa saavutti pronssia, vaikka menetti toisen kenkänsä loppukilpailun puolivälissä. Lisäksi hän oli mukana 1 500 metrin juoksussa, jossa sijoittui finaalissa neljänneksi. Hall juoksi ennätyksikseen 800 metrillä 1.59,0 sekä 1 500 metrillä 4.09,2, molemmat vuonna 1900. Hän juoksi Pariisin olympialaisissa 1900 800 metrin olympiaennätyksen 1.59,0, joka paransi aiempaa Edwin Flackin ennätystä yksitoista sekuntia.

## Lähteet
Rochefortin tytöt

**Rochefortin tytöt** (*Les Demoiselles de Rochefort*) on Jacques Demyn käsikirjoittama ja ohjaama ranskalainen romanttinen elokuvamusikaali vuodelta 1967. Demyn kolme vuotta aiemman menestyselokuvan *[[Cherbourgin sateenvarjot]]* tapaan elokuvan musiikin teki Demyn teksteihin Michel Legrand. Uutena elementtinä Demy toi *Rochefortin tyttöihin* tanssin, jonka koreografian teki Norman Maen.

Elokuvan pääosissa näyttelevät Catherine Deneuve ja hänen vanhempi sisarensa Françoise Dorléac sekä Jacques Perrin, Michel Piccoli, Danielle Darrieux, George Chakiris, Gene Kelly ja Grover Dale.

## Juoni
*Rochefortin tyttöjen* teemana on rakkauden löytyminen lähempää kuin arvaakaan. Elokuvan tapahtumat sijoittuvat Rochefortin satamakaupunkiin Ranskan länsirannikon Charente-Maritimen departementissa. Kaksostytöt Delphine ja Solange (tosielämän sisarukset Deneuve ja Dorléac) ovat luonteeltaan erilaisia. Delphine opettaa tanssia ja Solange säveltää ja opettaa pianonsoittoa. Varusmiespalveluksessa laivastossa oleva Maxence (Perrin) on runoilija ja taidemaalari. Toinen nuori mies Simon (Piccoli) on juuri muuttanut Pariisista kaupunkiin pitämään musiikkikauppaa. Kaupunkilaisten tapaamispaikka on sisarusten äidin Yvonnen (Danielle Darrieux) pitämä kahvila. Kaupunkiin saapuu karnevaaliseurue mukanaan Étienne (Chakiris) ja Bill (Dale), jotka ottavat sisarusten pikkuveljen Bouboun (Patrick Jeantet) mukaan esitykseensä ja tarvitsevat myös sisarten apua.

## Tuotanto
Elokuvan värimaailma on luotu kirkkain pastellivärein, pääväreinä sininen ja ruusunpunainen. Kuvauksia varten noin 40&nbsp;000 neliömetriä Rochefortin talojen julkisivuja maalattiin uudelleen kirkkain värein. 

Rochefortin sijaan toisena kuvauspaikkavaihtoehtona oli Välimeren rannikon Hyères. Sisarusten rooleihin Jacques Demy kaavaili aluksi Brigitte Bardot’ta ja Geraldine Chaplinia. Billin rooliin hän ajatteli *Cherbourgin sateenvarjojen* miespääosan esittäjää Nino Castelnuovoa.

Äiti Yvonnea esittävä Danielle Darrieux on ainoa näyttelijä, joka laulaa itse elokuvassa. Delphinen lauluäänenä on Anne Germain, Solangen Claude Parent ja Maxencen Jacques Revaux.

## Vastaanotto
Elokuva menestyi hyvin Ranskan elokuvateattereissa ja sai 1,3 miljoonaa katsojaa. Legrand sai musiikistaan Oscar-ehdokkuuden.

Elokuva tai sen musiikki eivät ole nousseet aivan samaan arvoon kuin kolme vuotta aiempi *Cherbourgin sateenvarjot*. Kestävimmäksi ja tunnetuimmaksi elokuvan sävelmäksi on muodostunut ”Chanson de Maxence”, josta on tullut satojen artistien levyttämä jazzstandardi englanninkielisellä nimellä ”You Must Believe in Spring”.

Vuonna 2003 elokuva sovitettiin näyttämömusikaaliksi, joka sai kantaesityksensä Lillessä.

## Lähteet

## Aiheesta muualla
*
*
Judo kesäparalympialaisissa 2016

**[[Judo]]ssa** kilpailtiin **[[Kesäparalympialaiset 2016|Rio de Janeiron 2016 kesäparalympialaisissa]]** 8:tta kertaa. Kilpailut käytiin 8.–10. syyskuuta. Eri sarjoja oli yhteensä 13, joista seitsemän oli miehille ja kuusi naisille. Kilpailut käytiin Centro Olímpico de Treinamentossa.

## Mitaliyhteenveto

## Kilpailut ja mitalistit
Judossa kilpailee eriasteisesti näkövammaiset urheilijat. Judokoilla on joko luokan B1, B2 tai B3 näkövamma. Kaikki urheilijat kuitenkin kilpailevat samoissa sarjoissa, jotka on jaettu painoluokkiin. Luokassa B1 on sokeita, jotka eivät havaitse valoa eikä kädenliikkeitä. Luokassa B2 on vaikeasti heikkonäköisiä, joiden näkökenttä on alle 5 astetta. Luokassa B3 on heikkonäköisiä, joilla näkökenttä on alle 20 astetta.

### Miehet

### Naiset

## Lähteet
Abigail Adams

**Abigail Smith Adams** (11. marraskuuta 1744 Weymouth, Massachusetts – 28. lokakuuta 1818 Quincy, Massachusetts) oli Yhdysvaltain 2. presidentin John Adamsin vaimo, Yhdysvaltain ensimmäinen nainen vuosina 1797–1801 ja presidentti John Quincy Adamsin äiti.

## Elämä
Abigail Smith Adams syntyi 11. marraskuuta 1744 Massachusettsin Weymouthissa William Smithille ja Elizabeth Quincylle. Hänen isänsä oli protestanttisessa liikkeessä vaikuttanut pappi William Smith ja äiti Elizabeth Quincy (poliitikko John Quincyn tytär). Abigail Smithin sukujuuret olivat Englannissa ja Walesissa.

Abigail Smith ei saanut lainkaan muodollista koulutusta, vaan hänen perheensä opetti hänet lukemaan. Nuorena hän pääsi kuitenkin tutustumaan laajasti erilaisiin tieteenaloihin isänsä ja isoisänsä kirjastojen kautta.

Abigail Smith ja tuolloin lakimiehenä toiminut John Adams menivät naimisiin 25. lokakuuta 1764. Pari sai yhteensä kolme poikaa ja kaksi tytärtä, joista yksi, John Quincy, nousi myöhemmin isänsä jalanjäljissä presidentiksi. John Adamsin noustessa presidentiksi vuonna 1797 Abigail Adamsista tuli Yhdysvaltain ensimmäinen nainen. Ensimmäisenä naisena Abigail omaksui emännän roolin, minkä lisäksi hän osallistui aktiivisesti politiikkaan vastustamalla äänekkäästi federalistista puoluetta. Presidenttiparin muuttaessa vuonna 1800 asumaan vastavalmistuneeseen Valkoiseen taloon Abigailista tuli ensimmäinen Valkoisessa talossa asunut ensimmäinen nainen.

Abigail Smith kuoli kotonaan Massachusettsin Quincyssa 28. lokakuuta 1818.

## Lähteet

## Aiheesta muualla

[Luokka:Vuonna 1744 syntyneet]]
BMW 3-sarja (E36)

**BMW E36** on BMW 3-sarjan kolmannen sukupolven malli, jota valmistettiin vuosina 1990–2000. Se korvasi edeltäneen E30-mallin ja seuraajaksi tuli E46. Mallisarjaan kuului myös kolmeovinen hatchback-malli Compact (E36/5).

## BMW 3-sarja (E36) 1990–2000

BMW E36:n valmistus alkoi vuonna 1990, ja ensimmäisenä esitelty korimalli oli neliovinen sedan. Mallin pyöräntuentana taka-akselilla oli uudenlainen monivarsituettu Z-tyyppinen multi-link-monivarsituenta, jota oli aiemmin käytetty BMW Z1 -mallissa. 

Vuoden 1997 Euro NCAP -kolaritestistä E36 sai tulokseksi vaatimattomat yksi ja puoli tähteä viidestä.

Coupé esiteltiin vuonna 1992 ja avokattoinen cabriolet vuotta myöhemmin. Vuonna 1994 julkaistiin täysin uusi korimalli – kolmiovinen hatchback, joka sai nimen Compact. Viimeisenä markkinoille tuotiin farmarimalli Touring vuonna 1995. Se oli urheilullinen niin sanottu ”elämäntapafarmari”, jonka tavaratila ei ollut erityisen suuri.

Vuonna 1996 etupuskuria ja -säleikköä muutettiin ja vilkuista tuli kirkaslasiset.

Mallisarjaa alettiin korvata asteittain vuodesta 1998 lähtien, kun uusi E46-sukupolvi oli tullut markkinoille. Avomallit pysyivät tuotannossa vuoteen 2000 saakka. 

## BMW M3

Urheilumalli M3 esiteltiin vuonna 1992. Sitä valmistettiin sedan-, coupé- ja avomalleina. Moottorina oli 3,0-litrainen kuusisylinterinen rivimoottori, joka tuotti 285 hevosvoimaa tehoa. Vuonna 1995 moottori vaihtui 3,2-litraiseksi (320&nbsp;hv) ja manuaalivaihteistosta tuli kuusiportainen.
 

## Lähteet

## Aiheesta muualla
Kalle Taimi

**Kalle Taimi** (s. 27. tammikuuta 1992 Turku) on uransa lopettanut suomalainen jalkapalloilija. Pelipaikaltaan hän oli oikea laitapuolustaja tai keskuspuolustaja. Taimi on pelannut Veikkausliigassa viisi kautta neljässä eri seurassa.

Taimi edusti vuosina 2011–2014 SJK:ta, jossa hän pelasi kaudella 2011 18:ssa Kakkosen ottelussa ja kausina 2012–2013 yhteensä kahdeksassa Ykkösen ottelussa. Lisäksi Taimi pelasi kausina 2013–2014 yhteensä 32 Kakkosen ottelua seuran kakkosjoukkueessa Kerho 07:ssä. Elokuussa 2014 hän pelasi viisi Ykkösen ottelua lainalla Jipossa. Kaudeksi 2015 Taimi siirtyi Ykkösessä pelaavaan PS Kemiin, jossa pelasi kauden aikana 26 sarjaottelua joukkueen voittaessa sarjan. Hän oli mukana kaudella 2015 Ykkösestä Veikkausliigaan nousseessa kemiläisjoukkueessa.

Kaudella 2016 Taimi pelasi ensimmäisen pääsarjaottelunsa 19. kesäkuuta 2016, kun PS Kemi hävisi vieraissa IFK Mariehamnille 0–2. Taimi siirtyi PS Kemin kauden jälkeen kaudeksi 2017 toiseen Veikkausliigaseuraan eli FC Lahteen. Hän pelasi vielä toisen kauden FC Lahden eli seuran riveissä kertyi kaikkiaan 41 ottelua. Kauden 2019 kynnyksellä Taimi teki sopimuksen Veikkausliigaseuran Kuopion Palloseuran (KuPS) kanssa. Kaudesta tulikin menestyksekäs KuPSille ja Taimille, sillä seura voitti Suomen mestaruuden. Kalle Taimi siirtyi KuPS:n mestaruuskauden jälkeen kaudeksi 2020 IFK Mariehamnin riveihin. Hän pelasi joukkueensa kaikki 22 ottelua avauskokoonpanossa ja 20:ssä niistä täydet minuutit.

Taimi on pelannut Veikkausliigassa PS Kemin, FC Lahden, KuPS:n ja IFK Mariehamnin riveissä viidellä kaudella kaikkiaan 99 ottelua ja tehnyt niissä kaksi maalia.

Kalle Taimi valittiin alkuvuonna 2018 A-maajoukkueen leireille, joissa hän pelasi kaksi harjoitusmaaottelua vastustajinaan Jordania ja Malta. Niistä jälkimmäisessä hän teki yhden maalin.

## Lähteet

## Aiheesta muualla
Paavo Jokinen (jalkapalloilija)

**Paavo Jokinen** (s. 30. elokuuta 1996) on suomalainen jalkapalloilija ja futsalpelaaja. Pelipaikaltaan hän on oikea molemmissa lajeissa laitahyökkääjä. Futsalissa Jokinen edustaa Oulun Tervareita, joka pelaa kaudella 2019-2020 toiseksi korkeimmalla sarjatasolla Futsal Ykkösessä.

Jalkapallossa Jokinen on edustanut Veikkausliigassa pelannutta PS Kemiä. Jokinen pelasi kaudella 2015 TP-47:ssä 24 Kakkosen ottelua, joissa hän teki yhden maalin. Kaudeksi 2016 Jokinen siirtyi Veikkausliigassa pelaavaan PS Kemiin, jossa hän pelasi ensimmäisen pääsarjaottelunsa 4. toukokuuta, kun PS Kemi hävisi vieraissa KuPS:lle 0–2.

## Lähteet
Hira (1923)

**Hira** () oli keisarillisen Japanin laivaston 1924 valmistunut Seta-luokan tykkivene.

## Valmistus

Alus tilattiin vuoden 1920 hankinnoissa Mitsubishin telakalta Kobesta, missä köli laskettiin 15. elokuuta 1921. Alus laskettiin vesille 14. maaliskuuta 1923 ja valmistui 24. elokuuta.

## Palvelus
Alus luokiteltiin 30. toukokuuta 1931 toisen luokan tykkiveneestä tykkiveneeksi. Se poistettiin alusluettelosta 30. syyskuuta 1945 ja romutettiin vielä samana vuonna.

## Lähteet
*
*

### Viitteet
Tokion kaupunki

**Tokio** () on Japanin entinen kaupunki, joka kuului Tokion prefektuuriin (). Kaupunki oli olemassa Japanin kunnallishallinnon perustamisesta lähtien vuodesta 1889 vuoteen 1943 saakka, kun se lakkautettiin ja perustettiin uusi prefektuuritason hallintoalue Tokion metropoli. Tokion kaupungin alue vastaa nykyisen metropolin 23:a erillisaluetta.

Alun perin kaupunki koostui viidestätoista suuralueesta (*ku*), ja vuonna 1908 siellä oli 1&nbsp;588&nbsp;119 asukasta. Vuonna 1932 siihen liitettiin 82 ympäristön kuntaa, joista muodostettiin 20 uutta suuraluetta. Silloin Tokiosta tuli maailman toiseksi suurin kaupunki, jossa oli vuonna 1935 jo lähes kuusi miljoonaa asukasta. Ennen kaupungin lakkautusta toisen maailmansodan keskellä asukasmäärä nousi 6&nbsp;778&nbsp;804 henkeen vuonna 1940. Kaupungin pinta-ala kuntaliitoksen jälkeen vuonna 1933 oli 478,60 neliökilometriä.

## Kuvia

Tiedosto:Tokyo_before_Great_Kanto_earthquake.PNG|Tokion kaupungin alue ennen vuoden 1923 maanjäristystä
Tiedosto:Tokio_Eingemeindungen_1932-1936.png|82 kunnan liittäminen Tokioon vuonna 1932 ja kaksi pienempää kuntaliitosta vuonna 1936


## Lähteet

## Aiheesta muualla
* Historical Development of Japanese Local Governance
Pöytätavat

**Pöytätavoilla** tarkoitetaan pöydän ääressä ruokaillessa ylläpidettäviä käyttäytymismalleja, joilla parannetaan kaikkien paikalla olevien ruokailijoiden viihtyvyyttä. Ne ovat siis eräänlaisia kirjoittamattomia sääntöjä. Klassisimpia esimerkkejä pöytätavoista ovat esimerkiksi länsimaissa kyynärpäiden pitäminen poissa pöydältä, hiljaisuus tai mahdollisen keskustelun pitäminen rauhallisena, sekä yleinen siisti käytös. Aasiassa on taas monia sääntöjä esimerkiksi sormin syömisestä tai syömäpuikkojen käytöstä.
Waasland-Beveren

**Koninklijke Voetbalclub Red Star Waasland-Sportkring Beveren**, tunnetaan nimellä **Waasland-Beveren**, on belgialainen jalkapalloseura Beverenin kunnasta. Seuran edustusjoukkue pelaa maan toiseksi korkeimmalla sarjatasolla 1. divisioona B:ssä.

Waasland-Beveren pelaa kotiottelunsa Freethiel Stadionilla, jonka kapasiteetti on 13&nbsp;290 katsojaa.

## Historia

Seura perustettiin vuonna 1936 nimellä FC Red Star Nieuwkerken-Waas. Vuonna 1944 se muutti nimensä FC Red Star Haasdonkiksi ja vuonna 1986 nimeen lisättiin etuliite Koninklijke. Vuonna 2002 seuran nimi muuttui muotoon Koninklijke Voetbalclub Red Star Waasland. Vuonna 2010 KSK Beveren liittyi seuraan, jolloin muodostui Koninklijke Voetbalclub Red Star Waasland-Sportkring Beveren.

## Pelaajia
*  Aleksandar Boljević (2016–)
*  Erdin Demir (2015–)
*  Valtteri Moren (2015–)
*  Tomasz Radzinski (2012)
*  Christian Santos (2013–2014)
*  Wesley Sonck (2012–2013)
*  Ivan Tričkovski (2013–2014)

## Päävalmentajia
*  Glen De Boeck (2012–2013)
*  Bob Peeters (2013–2014)
*  Ronny Van Geneugden (2014)
*  Guido Brepoels (2015)
*  Stijn Vreven (2015–2016)
*  Čedomir Janevski (2017)
*  Philippe Clement (2017)
*  Sven Vermant (2018)
*  Yannick Ferrera (2018)
*  Adnan Čustović (2018–2019)
*  Arnauld Mercier (2019–2020)
*  Nicky Hayen (2020–2021)

## Lähteet
John Bray

**John Bray** (19. elokuuta 1875 Middleport – 18. heinäkuuta 1945 San Francisco) oli yhdysvaltalainen keskimatkojen juoksija ja olympiamitalisti.

Bray osallistui olympialaisiin kerran, vuonna 1900 Pariisissa. Hän osallistui 1 500 metrin juoksuun, jossa saavutti pronssia. Lisäksi hän oli mukana 800 metrin juoksussa, jossa sijoittui finaalin kuudenneksi. Bray juoksi ennätyksikseen 800 metrillä 1:55.3, 1 500 metrillä 4:09.2 sekä mailin juoksussa 4:43.6; kaikki vuonna 1900.

## Lähteet
Rock ’n’ roll painajainen

__NOTOC__
**Rock ’n’ roll painajainen** on rockyhtye Räjäyttäjien kuudes studioalbumi. Se julkaistiin alun perin kasettiformaatissa 26. syyskuuta 2014. Marraskuussa Jussi Lehtisalon levymerkki Full Contact julkaisi albumin CD- ja LP-formaateissa.

## Vastaanotto

Albumi sai positiivisen vastaanoton. Soundin Pekka Laine antoi albumille neljä tähteä viidestä ja sanoi albumin olevan omaleimaista ja toimivaa rock'n'rollia ja sen ainoan heikon kohdan olevan sen lyhyys. Myös Desibelin Heikki Väliniemi kehui musiikin iskevyyttä ja erityisesti arvaamattomuutta. Rumban Oskari Onninen sanoi kokonaisuuden nousevan tasapaksujen sävellystensä yläpuolelle.

## Kappaleet
#
#
#
#
#
#
#
#
#
#

## Lähteet
John McLean (yleisurheilija)

**John Frederick McLean** (10. tammikuuta 1878 Menominee – 4. kesäkuuta 1955) oli yhdysvaltalainen yleisurheilija ja olympiamitalisti. Hänen päälajejaan olivat 110 metrin aitajuoksu, pituushyppy sekä kolmiloikka.

McLean osallistui olympialaisiin kerran, vuonna 1900 Pariisissa. Parhaiten hän menestyi 110 metrin aitajuoksussa, jossa saavutti hopeaa. Lisäksi hän oli mukana pituushypyssä, jossa sijoittui finaalin kuudenneksi. McLeanin oli tarkoitus kilpailla Pariisin olympialaisissa myös vauhdillisessa että vauhdittomassa kolmiloikassa, mutta näihin lajeihin hän ei osallistunut.

Ennätyksikseen McLean teki pika-aidoissa 15,5 vuonna 1900 sekä pituushypyssä tuloksen 701 vuonna 1898.

## Lähteet
Lentopallo kesäparalympialaisissa 2016

**[[Istumalentopallo]]ssa** kilpailtiin **[[Kesäparalympialaiset 2016|Rio de Janeiron 2016 kesäparalympialaisissa]]** 11:tta kertaa. Kilpailut käytiin 9.–18. syyskuuta. Sekä miehille että naisille oli omat turnaukset. Kumpaankin turnaukseen osallistui 8 maata. Kilpailut käytiin Riocentrossa. Naisten turnauksen voitti Yhdysvallat ja miesten turnauksen Iran.

## Joukkueen vaatimukset
Istumalentopallossa urheilijat ovat kahdessa vammaluokassa. Täysivammaisissa (D) on sellaiset lentopalloilijat, joilla on esimerkiksi alaraaja-amputaatio, huomattavasti heikentynyt lihasvoima tai alaraajojen toimintakyky. Minimivammaisissa (MD) on sellaiset urheilijat, joilla on esimerkiksi yhden nilkan amputaatio, sormien amputaatioita tai heikentynyt lihasvoima alaraajoissa.

## Mitaliyhteenveto

## Kilpailut ja mitalistit

## Lähteet
Glyptodontit

**Glyptodontit** (Glyptodontidae) olivat jättimäisiä vyötiäisensukuisia nisäkkäitä.

Ne kehittyivät Etelä-Amerikassa 20 miljoonaa vuotta sitten mutta levittyivät Pohjois-Amerikan eteläosiin noin 2,5 miljoonaa vuotta sitten kun Panamankannas muodostui. Glyptodontit tunnetaan myös ”jättiläisvyötiäisinä” tai ”suurvyötiäisinä”, vaikka jättiläisvyötiäinen (*Priodontes maximus*) on yksi nykyisin elävistä varsin pienikokoisista vyötiäislajeista.

Jotkut lajit kasvoivat auton kokoiseksi. Suurin laji *[[Doedicurus clavicaudatus]]* kasvoi jopa neljä metriä pitkäksi. Niitä peitti paksu suojakuori, joka koostui luulevyistä niiden nahassa.

Glyptodonttien kuoret olivat uskomattoman painavat. Ne saattoivat painaa jopa 500 kiloa, eli 20 prosenttia eläimen kokonaispainosta.
Suotajärvi

**Suotajärvi**  on Keski-Suomessa Viitasaarella Suovanlahden lähellä sijaitseva järvi.

## Maantietoa
Järvi on 6,3&nbsp;kilometriä pitkä, 1,4&nbsp;kilometriä leveä, ja sen pinta-ala on 351&nbsp;hehtaaria eli 3,5 neliökilometriä. Järvellä on kartan mukaan 8&nbsp;saarta.  Sen rantaviivan pituus on 19,9&nbsp;kilometriä.

Järven vesi on lievästi rehevöitynyttä.

## Vesistösuhteet
Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Keiteleen keskiosan alueella (14.42), jonka Suotajärven valuma-alueeseen (14.427) se kuuluu. Järven vedenpinnan korkeus on 110,3&nbsp;metriä mpy. Vesi laskee noin kilometrin mittaista Myllyjokea pitkin etelään Keiteleen Suovanlahteen.

## Lähteet
Vartiolaiva Turva

**Vartiolaiva Turva** on Rajavartiolaitoksen vuonna 2014 käyttöön ottama ulkovartiolaiva. Ympärivuotiseen käyttöön suunniteltu alus on 95,9&nbsp;m pitkä ja 17,4&nbsp;m leveä ja se voi käyttää polttoaineenaan dieselöljyn lisäksi nesteytettyä maakaasua (LNG). 

Turvan sijoituspaikka on Suomenlahden merivartiosto Upinniemessä. Merirajan vartionnin ja valvonnan lisäksi Turva voi osallistua muun muassa meripelastustehtäviin ja öljyntorjuntaan. Laiva suunniteltiin yhteistyössä Suomen ympäristökeskuksen kanssa. Aluksessa on 1&nbsp;000 m3:n kerätyn öljyn tankki sekä 200 m3:n kemikaalitankki. 

## Tekniset tiedot
* Rakennusvuosi: 2014
* Rakentaja: STX Rauman telakka
* Uppouma: 4&nbsp;000&nbsp;t
* Pituus: 95,9&nbsp;m
* Nopeus: yli 18 solmua
* Leveys: 17,4&nbsp;m
* Paaluveto: 100&nbsp;t
* Koneteho: 11&nbsp;600&nbsp;kW
* Syväys: 5,5&nbsp;m
* Miehistö: 15–18

## Lähteet

## Aiheesta muualla
Jaana Nyström

**Jaana Nyström** (s. 1961) tuli tunnetuksi sittemmin lakkautetusta Google+-palvelusta, jossa hänellä oli 1,5 miljoonaa seuraajaa.  

## Ura
Jaana Nyström työskenteli Helsingissä Stockmannilla ja huonekaluliikkeen myymäläpäällikkönä, minkä jälkeen hän työskenteli 7 vuotta Aurinkomatkojen matkaoppaana Italiassa, Kyproksella, Kreikassa, Espanjassa, Portugalissa, Tunisiassa, Marokossa ja Thaimaassa. Opasuran seurauksena Nyström puhuu kymmentä kieltä. 

Palattuaan Suomeen hän sai työpaikan virkailijana jyväskyläläisestä Helin Matkat-matkatoimistosta. Hän eteni tuotantopäälliköksi ja suunnitteli muun muassa useat yrityksen nettisivut ja tuotti kaiken sisällön näihin. Hän suunnitteli räätälöityjä matkoja vierailemalla itse matkakohteissa, otti matkoilla kuvia ja tuotti niiden pohjalta sisällöt nettisivuille. Hän matkusti vuosittain 4–5 kuukautta. Haalittuaan itselleen 2,5 ihmisen työt hänelle tuli keväällä 2010 työperäinen masennus, minkä jälkeen hän irtisanoutui. 

Vuonna 2011 hän innostui sosiaalisesta mediasta, etenkin Googlen lanseeraamasta Google+-palvelusta. Nyström oli ensimmäisten palveluun liittyneiden joukossa.  Hän huomasi, ettei palvelun käyttöön ja asetuksiin tahtonut löytyä ohjeita, ja alkoi itse tehdä ohjeita suomeksi ja englanniksi. Google huomasi sen, miten Nyström auttoi muita käyttäjiä, kutsui hänet Kaliforniaan pääkonttorilleen ja nimitti Nyströmin yhdeksi Top Contributor -asiantuntijakseen, joiden seuraamista Google+ suositteli uusille käyttäjilleen. Alussa Nyström sai päivittäin jopa 8 000 uutta seuraajaa. 

Nyström perusti Gplussa-yrityksensä vuonna 2012 . Yritys keskittyi aluksi Google Plussaan, mutta myöhemmin työalustoiksi nousivat myös Facebook, Instagram ja Twitter.

Vuonna 2014 Nyströmin seuraajamäärä kasvoi puolesta miljoonasta miljoonaan, syksyllä 2015 hänellä oli 1,35 miljoonaa seuraajaa ja syksyllä 2016 1,5 miljoonaa seuraajaa.Seuraajista kolmannes on Yhdysvalloista. Vuonna 2018 Nyström oli Google+ -palvelun seuratuin suomalainen ja Keski-Suomen seuratuin sometähti. Hän oli myös viidenneksi seuratuin suomalainen henkilöbrändi, hänen edellään olivat Helly Luv, TheRelaxingEnd, Tarja Turunen ja Sara Forsberg.

Nyström toimi sosiaalisen median sisällöntuottajana, valmentajana ja kouluttajana. Hänen asiakkaisiin on kuulunut muun muassa Matkamessut. Kesällä 2018 hän piti päätyönään yhteisömanagerointia. Syksyllä 2018 hänellä oli neljä asiakasta, joiden sosiaalisen median tileille hän tuotti sisältöjä lähes täysipäiväisesti. Helmikuussa 2021 hän kertoi yritystoimintansa olevan tauolla, sillä hänen matkailualalla toimivat asiakkaansa olivat kärsineet pitkään jatkuneesta koronan aiheuttamasta poikkeustilasta.

## Yksityiselämä
Nyström harrastaa muun muassa matkailuautoilua ja golfia. Hän osallistui Haluatko miljonääriksi? -ohjelmaan vuonna 2016.

## Lähteet

## Aiheesta muualla
* Jaana Nyströmin Google+-profiili (Internet Archivessa, tallennettu 3.1.2019)
Voimanosto kesäparalympialaisissa 2016

**[[Voimanosto]]ssa** kilpailtiin **[[Kesäparalympialaiset 2016|Rio de Janeiron 2016 kesäparalympialaisissa]]** 9:tta kertaa. Kilpailut käytiin 8.–14. syyskuuta. Eri sarjoja oli yhteensä 20, joista kymmenen oli naisille ja kymmenen miehille. Kilpailut käytiin Riocentrossa. Voimanostoon osallistuivat sellaiset urheilijat, joilla on vammoja alaraajoissa tai lantiossa. Kilpailumuotona oli penkkipunnerrus.

## Mitaliyhteenveto

## Kilpailut ja mitalistit

### Miehet

### Naiset

## Lähteet
Paratriathlon kesäparalympialaisissa 2016

**[[Paratriathlon]]issa** kilpailtiin **[[Kesäparalympialaiset 2016|Rio de Janeiron 2016 kesäparalympialaisissa]]** ensimmäistä kertaa. Kilpailut käytiin 10.–12. syyskuuta. Eri kilpailumuotoja oli yhteensä 6, jotka oli jaoteltu vammaisuusluokan ja sukupuolen mukaan. Kilpailut käytiin Forte de Copacabanan ympäristössä.

## Luokat
Paratriathlonissa on käytössä viisi vammaluokkaa. Pyörätuoli- eli PT1-luokassa, joka on mukana vain miehille, urheilevat sellaiset triathlonistit, jotka pystyvät uimaan, pyöräilevät käsipyörällä ja suorittavat juoksuosuuden kilpapyörätuoleilla. PT1-luokassa kilpailevat sellaisia urheilijoita, joilla on esimerkiksi heikentynyt lihasvoima, alaraajojen amputaatioita ja selkäydinvammoja. Luokissa PT2-4 on sellaisia urheilijoita, jotka pyöräilevät tavallisilla polkupyörillä ja voivat juosta proteesin tai muun apuvälineen kanssa. Juosta saa myös ilman apuvälinettä. Näissä luokissa on sellaisia urheilijoita, joilla on heikentynyttä lihasvoimaa, liikealueiden puutosta, ataksia tai atetoosi. Sekä naisilla että miehillä on luokat PT2 ja PT4. Luokassa PT5, joka järjestetään vain naisille, kilpailevat näkövammaiset urheilijat. Heidän mukanaan on opas. Pyöräilyosuus suoritetaan tandempyörällä.

## Mitaliyhteenveto

## Kilpailut ja mitalistit

## Lähteet
Ahvenisto (täsmennyssivu)

**Ahvenisto** on 

* Ahvenisto, Hämeenlinnan kaupunginosa, jonka alueella sijaitsee
**Ahveniston moottorirata
**Ahveniston maauimala
**Ahveniston hyppyrimäet
**Ahveniston koulu
**Ahveniston ortodoksinen kirkko
*Pikku-Ahvenisto, vapaa-ajan alue Ylöjärvellä
*Ahvenisto, järvi Akaassa
*Ahvenisto, lampi Hämeenlinnassa lähellä Raittinsaaren kylää
* Ahvenisto, kylä Mäntyharjussa
Scott Derrickson

**Scott Derrickson** on yhdysvaltalainen elokuvaohjaaja ja -käsikirjoittaja, joka on keskittynyt erityisesti kauhuelokuviin. Hänen ohjaamiaan elokuvia ovat muun muassa *[[Emily Rosen riivaaja]]* (2005), *[[Päivä jona maailma pysähtyi]]* (2008), *[[Sinister]]* (2012) ja *[[Doctor Strange]]* (2016).

Derrickson opiskeli kalifornialaisessa Biola-yliopistossa ja sai B.A.-tutkinnot viestinnästä 1989 ja humanistiselta alalta 1990. Sen jälkeen hän opiskeli Etelä-Kalifornian yliopiston elokuvakoulussa.

Derricksonin esikoisohjaus oli vuonna 2000 suoraan videolle julkaistu **, jonka hän käsikirjoitti yhdessä Paul Harris Boardmanin kanssa. Samana vuonna sai ensi-iltansa myös *[[Urban Legends: Kauhutarinoita 2]]*, jonka Derrickson ja Boardman käsikirjoittivat. Derricksonin vuoden 2005 ohjaustyö *[[Emily Rosen riivaaja]]* osoittautui paljon odotuksia tuottoisammaksi. Sen ansiosta hän sai ohjattavakseen tieteiselokuvan *[[Päivä jona maailma pysähtyi]]* (2008), uudelleenfilmatisoinnin 1950-luvun klassikkoelokuvasta *[[Uhkavaatimus Maalle]]*. Sen jälkeen hänen oli tarkoitus ohjata elokuvasovitus John Miltonin runoelmasta *[[Kadotettu paratiisi]]*. Vuonna 2010 sen ohjaajaksi valittiin kuitenkin Alex Proyas, eikä liian kalliiksi todettua elokuvaa lopulta toteutettu ollenkaan.

Derricksonin seuraavia elokuvia olivat *[[Sinister]]* (2012) ja *[[Deliver Us from Evil – Päästä meidät pahasta]]* (2014). *Sinisterin* jatko-osassa *[[Sinister&nbsp;2]]* (2015) hän toimi vain käsikirjoittajana ja tuottajana. Kesäkuussa 2014 Derrickson kiinnitettiin ohjaamaan Marvel Studiosin supersankarielokuva *[[Doctor Strange]]*. Se sai ensi-iltansa marraskuussa 2016.

## Lähteet

## Aiheesta muualla
Hitachi Zōsen

**Hitachi Zōsen** () on japanilainen teollisuusyritys, joka valmistaa muun muassa jätteenkäsittelylaitteita, teollisuuslaitoksia ja -laitteita. Yritys lopetti telakkateollisuuden toimintonsa vuonna 2002.

## Historia
Brittiläinen Edward H. Hunter perusti 1. huhtikuuta 1881 Osaka Iron Worksin () Osakaan valmistaakseen terästeollisuuden tuotteita ja aluksia. Hunter oli saapunut Japaniin jo 1865 ja hän oli ollut perustamassa Onohaman telakkaa Kobeen ennen siirtymistään Osakaan. Uusi telakka perustettiin Nakatsu ja Aki jokien yhtymäkohtaan, missä oli mahdollista valmistaa alle 1&nbsp;000 tonnin aluksia. Telakan ensimmäinen alus *Hatsumaru* laskettiin vesille 1882. Hunter pyrki luomaan itsenäisesti toimimaan kykenevän yhtiön, joten se valmisti höyrykoneita, kattiloita ja muita aluksilla tarvittavia laitteistoja.

Telakan laajennusosa valmistui Ajin alajuoksulle Sakurajimaan vuonna 1900 ja siellä voitiin valmistaa suurempia aluksia. Ensimmäinen Japanissa valmistettu öljytankkeri 531-tonnin *Toramaru* laskettiin vesille 1908 telakalta.

Yrityksen seuraava telakka avattiin Hiroshiman Innoshimassa vuonna 1911. Telakkaan liitettiin Bingon telakka 1919, Harada Shipbuilding Works 1920 ja Hikijima Dockyard 1924. Useat Osakan ja sen ympäristön terässilloista olivat yhtiön suunnittelemia ja valmistamia. Yhtiö laajensi 1924 toimintaansa vesisähkövoimalaitoksiin.

Yhtiö organisoitiin uudelleen 1934, kun se joutui osaksi Nissan Zaibatsua. Samalla se nimettiin uudelleen K.K. Nihon Sangyo Osaka Tekkoshoksi.

Toisen maailmansodan aikana yhtiö avasi uuden telakan Kanagawaan ja se osti Mkaishiman telakan 1943, jolloin yhtiö vaihtoi nimekseen Hitachi Zosen Corporation 1943.
Niko Laakkonen

**Niko Laakkonen** (s. 15. kesäkuuta 1988 Varkaus) on suomalainen jääkiekkoilija, joka pelaa SM-liigajoukkue Mikkelin Jukureissa. Hän on pelipaikaltaan oikea laitahyökkääjä.

## Ura
Laakkonen on Siilinjärven Hockey-Teamin kasvatti. Hän siirtyi juniorina sittemmin Kalevan Palloon, jossa Laakkonen voitti kauden 2007–2008 päätteeksi A-nuorten Suomenmestaruuden. Kaudeksi 2009–2010 hän siirtyi vuoden mittaisella sopimuksella Mestis-joukkue Savonlinnan Pallokerhoon. Elokuussa 2009 Laakkonen sai harjoitusottelussa jalkaansa hiertymän, jossa hänellä todettiin verenmyrkytys, joka piti Laakkosen sivussa aina lokakuulle asti. Hän pelasi tulokaskautensa aikana 30 runkosarjaottelua tehopistein 3+1=4. Kaudella 2010–2011 Laakkonen teki runkosarjassa 25 tehopistettä. Kaudella 2011–2012 hän nousi SaPKon varakapteeniksi ja jakoi tehoilla 14+17=31 joukkueen sisäisen maalipörssin voiton Toni Hyvärisen kanssa sekä sisäisen pistepörssin toisen sijan Ville Eskelisen kanssa.

Kaudella 2012–2013 Laakkonen voitti SaPKon sisäisen piste- ja syöttöpörssin tehoilla 11+24=35 sekä jakoi sisäisen tehotilaston voiton Tuomas Muhosen ja Ville Hyvärisen kanssa lukemalla +3. Hänet nimettiin myös Pohjoisen joukkueeseen Mestis Hockey Dayn tähdistöotteluun, josta Laakkonen joutui kuitenkin jäämään sivuun.

Laakkonen siirtyi kaudeksi 2013–2014 Mikkelin Jukureihin. Hän oli tehoilla 17+16=33 joukkueen paras maalintekijä ja jakoi sisäisen pistepörssin toisen sijan Jesse Rohtlan kanssa edellään vain Toni Jalo. Pudotuspeleissä Laakkonen jakoi Jukureiden sisäisen pistepörssin voiton Jalon ja Pentti Nöyräsen kanssa tehoilla 3+10=13. Hän voitti kauden päätteeksi Mestis-hopeaa. Kahden seuraavan kauden päätteeksi Laakkonen voitti Mestiksen-mestaruuden. Kaudella 2015–2016 Laakkonen nousi Jukureiden varakapteeniksi. Syyskuussa 2015 seura ilmoitti hänen jatkavan joukkueessa vuoden mittaisella sopimuksella, kun Jukurit siirtyi pelaamaan SM-liigaan kaudeksi 2016–2017.

Kauden 2016–2017 Laakkonen aloitti yhden ottelun lainasopimuksella Mestiksen nousijajoukkue Iisalmen Peli-Karhuissa, jossa hän pelasi kauden aikana kaikkiaan seitsemän ottelua. Laakkonen teki Jukureissa SM-liigadebyyttinsä 7. lokakuuta 2016 vieraissa Pelicansia vastaan. Hän sai ottelussa jääaikaa 10.34 minuuttia. Laakkonen sai myös yhden kahden minuutin jäähyn koukkaamisesta. Hän teki tulokaskautensa aikana 34 runkosarjaottelussa kolme syöttöpistettä.

## Muuta
Laakkonen valmistui tradenomiksi Mikkelin ammattikorkeakoulusta vuonna 2013.

## Tilastot

## Lähteet
*
*

### Viitteet
Bar Loose

**Bar Loose** on Helsingin Annankadulla toimiva, livemusiikin esiintymispaikkana tunnettu anniskeluravintola, rokkibaari ja yökerho. Alun perin Bar Loose perustettiin vuonna 2002 osoitteeseen Fredrikinkatu 34. Timo Koutalan ja Timo Rasion vetämä ravintola houkutteli heti avautumisen jälkeen väkeä, sekä muusikoita, mediaa että tavallista kansaa. Bar Loosessa järjestettiin heti alkuun keikkoja. Lattialavalla nähtiin sellaisia artisteja kuin The Flaming Sideburns ja Nieminen & Litmanen.

Vuonna 2009 silloisen Bar Loosen vuokrasopimus päättyi. Ravintolalle löydettiin uudet tilat Annankadulta. Vanhan ravintolan henkeä pyrittiin pitämään yllä, ja kanta-asiakkaat kantoivat käsin osan huonekaluista uuteen osoitteeseen. Baarin sisustuksessa pidettiin kiinni aiemmasta, ja uuden ravintolan sisustus on alkuperäisen Loosen tekijöiden jäljiltä. Vanhat loosit, baaritiski ja taulut olivat uudessa osoitteessa. Uusi Loose jakaantui yhden ravintolatilan sijaan nyt kolmeen eri baarin: katutason loungebaariin, pieneen kahvilaan sekä alakerran liveklubiin. Uusi Loose aukesi tammikuussa 2009 osoitteessa Annankatu 21.

Uuden Bar Loosen liveklubiin mahtuu 200 henkeä. Bar Loosessa on esiintynyt jo tuhansia artisteja, esimerkiksi Kauko Röyhkä, The Adolescents, Pää Kii, Von Hertzen Brothers, Pertti Kurikan Nimipäivät ja The Bellrays.

## Lähteet

## Aiheesta muualla
*Bar Loosen kotisivut, barloose.com
*Tero Kallio, 9.6.2014: AC/DC:n alkuperäinen vokalisti ensi kertaa Suomeen, noise.fi
* Helsingin Bar Loose avasi sivukonttorin Sörnäisiin – Mokoman Santtu ruorissa,) rumba.fi, 5/2013
Kari Kaario

**Kari Kaario** (s. 11. huhtikuuta 1958) on suomalainen koripallovaikuttaja ja kilpauransa päättänyt koripalloilija. Kaario voitti pelaajauransa aikana eri nimillä pelanneessa Tapiolan Hongassa yhden Suomen mestaruuden ja cup-mestaruuden sekä kolme muuta SM-mitalia. Hän esiintyi myös Suomen miesten maajoukkueessa. Myöhemmin Kaario toimi Hongan taustavaikuttajana.

## Ura

Tapiolan Hongan kasvatti Kaario edusti kasvattajaseuraansa miesten SM-sarjassa yhdessä ottelussa kaudella 1974–1975 ja kymmenen kautta vuosina 1977–1987. Honka voitti tuona aikana Suomen mestaruuden vuonna 1979, kaksi SM-hopeaa ja yhden SM-pronssin sekä Suomen cup-mestaruuden vuonna 1977. Kaudella 1984–1985 Kaario oli koko miesten SM-sarjan koko kauden tarkin kahden pisteen heittäjä yli 67 prosentin onnistumistarkkuudellaan.

Myös Suomen A-nuorten maajoukkueessa (EM-13:s 1976) pelannut Kaario pelasi Suomen miesten maajoukkueessa vuosina 1980–1984 24 ottelua 3,5 pisteen keskiarvolla.

Kaario toimi Tapiolan Hongan miesten ja naisten pääsarjajoukkueita hallinnoineen Korishonka Oy:n puheenjohtajana.

## Saavutukset
* Suomen mestaruus 1979
** SM-hopeaa 1978 ja 1984
** SM-pronssia 1975
* Suomen cup-mestaruus 1977

## Lähteet
* Kari Kaario  Suomen Koripalloliitto
* Maajoukkuetilastot  Suomen Koripalloliitto

### Viitteet